GDE Bertoni บริษัทอิตาลี ที่ผลิต ถ้วยฟุตบอลโลก
เรื่องราวเหล่านี้เป็นมาอย่างไร ลงทุนแมนจะเล่าให้ฟัง
18 ธ.ค. 2565

GDE Bertoni บริษัทอิตาลี ที่ผลิต ถ้วยฟุตบอลโลก /โดย ลงทุนแมน
แม้ทีมชาติอิตาลีจะไม่ได้ไปฟุตบอลโลกในรอบนี้ แต่รู้ไหมว่า อิตาลีเป็นผู้ผลิตถ้วยฟุตบอลโลก มาตั้งแต่ปี 1971 จนถึงปัจจุบัน
เพราะมีบริษัทเล็ก ๆ อายุกว่า 80 ปี ในเมืองมิลาน ประเทศอิตาลี เป็นผู้ผลิตถ้วยฟุตบอลโลกให้กับสหพันธ์ฟุตบอลนานาชาติ หรือ FIFA อย่างต่อเนื่อง
เรื่องราวเหล่านี้เป็นมาอย่างไร
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ย้อนกลับไปเมื่อปี 1938 คุณ Emilio Bertoni ได้ก่อตั้งธุรกิจรับจ้างผลิตเหรียญ และรางวัลกีฬาต่าง ๆ ขึ้นในเมืองมิลาน ประเทศอิตาลี
แต่ในช่วงเวลานั้น ยังเป็นเพียงผู้ผลิตรายเล็กที่ไม่ค่อยเป็นที่รู้จักมากนัก จนกระทั่งเกิดสงครามโลกครั้งที่ 2 ธุรกิจจึงพลอยได้รับผลกระทบไปด้วย
อย่างไรก็ตาม ในช่วงปี 1953 บริษัทได้คนที่มีฝีมือใน   ด้านการแกะสลักชื่อว่า คุณ Silvio Gazzaniga ให้เข้ามาทำงานในตำแหน่งผู้อำนวยการผลิต
ซึ่งคุณ Silvio คนนี้ จบช่างฝีมือขั้นสูง ด้านช่างทองและเครื่องประดับ ก่อนจะรับงานฝีมือของตัวเอง และมาลงเอยที่บริษัท GDE Bertoni
การที่ได้คุณ Silvio มานี้เอง ทำให้มีช่างฝีมือในบริษัทเกิดขึ้นตามมาอีกมากมาย และเขาเองก็ได้กลายเป็นจุดเปลี่ยนสำคัญของบริษัทแห่งนี้
เพราะในปี 1970 หลังจากที่บราซิลได้แชมป์โลกสมัยที่ 3 ถ้วยฟุตบอลโลกก็อยู่ที่บราซิลถาวร ซึ่งเป็นไปตามกฎของการแข่งขันว่า หากประเทศไหนได้แชมป์โลก 3 สมัย จะได้ถ้วยนี้ไปครอบครอง
หลังจากปีนั้นเอง ทำให้ฟีฟ่าหรือสหพันธ์ฟุตบอลนานาชาติ ผู้จัดการแข่งขันฟุตบอลโลก จำเป็นต้องหาถ้วยฟุตบอลโลกใบใหม่แทน
คุณ Salvio ซึ่งตอนนั้นเป็นผู้อำนวยการของ GDE Bertoni ก็ได้ส่งผลงานการออกแบบถ้วยฟุตบอลโลก เข้าไปแข่งขันคัดเลือกถ้วยฟุตบอลโลกใบใหม่
และในที่สุด ทางฟีฟ่าก็ได้เลือกถ้วยฟุตบอลโลกของคุณ Salvio ซึ่งทำให้ GDE Bertoni เป็นผู้ผลิตถ้วยฟุตบอลโลกมาตั้งแต่ปี 1971
ซึ่งดีลนี้เอง ก็ทำให้บริษัทแห่งนี้มีชื่อเสียงมากขึ้น จนรับจ้างผลิตถ้วยรางวัลให้กับ UEFA Champions League ของยุโรป รวมถึงยังรับจ้างผลิตเหรียญรางวัลให้กีฬาโอลิมปิก วอลเลย์บอลนานาชาติ และถ้วยรางวัลการแข่งขันกีฬาระดับโลกอีกไม่น้อย
อ่านมาถึงตรงนี้ จะเห็นได้ว่าคุณ Salvio มีบทบาทสำคัญอย่างมาก ที่ทำให้บริษัทเล็ก ๆ ในอิตาลีแห่งนี้ กลายมาเป็นผู้ผลิตถ้วยรางวัลที่มีชื่อเสียงระดับโลก
แม้ในปัจจุบัน GDE Bertoni จะมีพนักงานเพียงหลักสิบคนเท่านั้น แต่บริษัทแห่งนี้ก็ถูกประเมินว่า สามารถสร้างรายได้ต่อปีได้มากกว่า 200 ล้านบาทเลยทีเดียว
ซึ่งไม่เพียงแค่เป็นคนสำคัญของบริษัทเท่านั้น แต่คุณ Salvio ยังกลายเป็นสัญลักษณ์ของเมืองมิลาน เมื่อเขาเสียชีวิตไปเมื่อปี 2016
และยังคงกลายเป็นความภูมิใจให้ชาวอิตาลี แม้จะไม่ได้ไปฟุตบอลโลกในครั้งนี้ก็ตาม..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-